Broj: 711-I-1449-M-65/20-05-12

Zagreb, 12. kolovoza 2020.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev Barbare Antolić Vupore, zastupnice u Hrvatskom saboru,** za davanjem očitovanja Povjerenstva**,** na 94. sjednici, održanoj 12. kolovoza 2020.g, daje sljedeće:

**MIŠLJENJE**

1. **Dužnosnica Barbara Antolić Vupora može nakon stupanja na dužnost zastupnice u Hrvatskom saboru biti vlasnica obrta, kao i jedini član/vlasnica ustanove, ali ne može, na temelju članka 14. stavka 1. ZSSI-a za vrijeme obnašanja navedene dužnosti kao niti na temelju članka 20. stavka 3. ZSSI-a u razdoblju od 12 mjeseci od prestanka obnašanja te dužnosti, obavljati poslove upravljanja obrtom u svom vlasništvu.**

1. **Poslove upravljanja obrtom Barbara Antolić Vupora dužna je po stupanju na dužnost zastupnice u Hrvatskom saboru prenijeti na poslovođu.**
2. **Sklapanje ugovora o pružanju usluga smještaja između ustanove kojoj je dužnosnica jedini osnivač i nadležnog ministarstva ne predstavlja situaciju sukoba interesa, odnosno zabranu propisanu čl. 17. st. 1. ZSSI-a.**

Obrazloženje

 Zahtjev za davanjem mišljenja Povjerenstvu je podnijela Barbara Antolić Vupora, izabrana na dužnost zastupnice u Hrvatskom saboru.U knjigama ulazne pošte zahtjev je zaprimljen pod poslovnim brojem 711-U-2549-M-65/20-01-5 9. 23. srpnja 2020. povodom kojeg se vodi predmet broj M-65/20.

Podnositeljica zahtjeva navodi da je jedini osnivač ustanove „DOM ZA STARIJE I NEMOĆNE OSOBE DOM SV. ANE“, sa sjedištem u Babincu (Općina Cestica), Varaždinska 1, OIB 87865483657, u kojoj je bila i zastupnik - privremeni ravnatelj ustanove, a na koje je mjesto podnijela ostavku, te je u tijeku postupak imenovanja novog zastupnika ustanove. U toj je ustanovi bila i u radnom odnosu koji je prestao sporazumnim raskidom ugovora o radu. Dužnosnica postavlja pitanje je li članstvo u ustanovi nespojivo s obnašanjem javne dužnosti, te je li kao zastupnica u Hrvatskom saboru dužna postupiti sukladno članku 16. st. l. Zakona o sprječavanju sukoba interesa i prenijeti svoja upravljačka prava na drugu osobu (s obzirom da ustanova nema osnivački ulog niti temeljni kapital, dakle ne radi se o upravljačkim pravima na temelju udjela u kapitalu).

Ujedno navodi kako je vlasnica obrta „DOM SV. ANA-NJEGA TIJELA, BARBARA ANTOLIĆ VUPORA“, Babinec, Varaždinska 1, MBO 91262666, te moli mišljenje o tome je li vlasništvo obrta nespojivo s obnašanjem javne dužnosti, te je li kao zastupnica u Hrvatskom saboru dužna poslove upravljanja obrta prepustiti poslovođi.

Dopunu zahtjeva dužnosnica je podnijela 29. srpnja 2020. putem e-maila koji je zaprimljen pod poslovnim brojem 711-U-2629-M-65/20-01-4.

U dopuni zahtjeva dužnosnica navodi kako je ustanova „DOM ZA STARIJE I NEMOĆNE OSOBE DOM SV. ANE“, koje je jedini osnivač, je s Republikom Hrvatskom, Ministarstvom zdravstva i socijalne skrbi sklopila Ugovor o međusobnim odnosima 1 . travnja 2010., te kasnije anekse istoga, koje koje je dostavila u privitku. Temeljem navedenog ugovora i pripadajućih aneksa osiguran je stalni smještaj za 19 korisnika koji su upućeni u Dom temeljem odluke Centra za socijalnu skrb. Po tom ugovoru odnosno pripadajućim aneksima, cijena smještaja po osobi mjesečno iznosi 3.465,00 kn, što je velika razlika u odnosu na redovni iznos troškova smještaja u domu, koji ovisno o pokretnosti smještene osobe iznosi između 4.200,00 kn i 5.800,00 kn. Iz tog razloga Dom će tražiti anekse ugovora sa povećanom redovitom cijenom smještaja. Dužnosnica postavlja pitanje predstvlja li takav ugovor, eventualni aneksi istoga, te novi takvi ugovori, koji će biti sklapani nakon njezina stupanja na dužnost, Poslovni odnos u smislu ZSSI-a, odnosno primjenjuje li se na taj poslovni odnos zabrana iz čl. 17. st. l. ZSSI-a.

Treba napomenuti kako je Povjerenstvo 10. srpnja 2020., prije nego je dužnosnica stupila na dužnost, donijelo očitovanje kojim je u točki I. definiralo da može nakon stupanja na dužnost zastupnice u Hrvatskom saboru biti vlasnik obrta, ali ne može na temelju članka 14. stavka 1. ZSSI-a za vrijeme obnašanja navedene dužnosti, kao niti na temelju članka 20. stavka 3. ZSSI-a u razdoblju od 12 mjeseci od prestanka obnašanja te dužnosti obavljati poslove upravljanja tim obrtom.

 Točkom II. očitovanja Povjerenstvo je definiralo da je poslove upravljanja obrtom Barbara Antolić Vupora dužna po stupanju na dužnost zastupnice u Hrvatskom saboru prenijeti na poslovođu, koji može biti i član njezine obitelji, dok je točkom III. određeno kako nije suprotno odredbama ZSSI-a da njezina kći u radnom odnosu preuzme obavljanje onih poslova u ustanovi koje je prije stupanja na dužnost u ustanovi obavljala Barbara Antolić Vupora.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Barbara Antolić Vupora, povodom obnašanja dužnosti zastupnika u Hrvatskom saboru obvezna postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Barbara Antolić Vupora obnaša dužnost zastupnika u Hrvatskom saboru od 22. srpnja 2020.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 28. Zakona o obrtu („Narodne novine“, broj 143/13., 127/19. i 41/20.) propisano je da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070068704 upisana ustanova Dom za starije i nemoćne osobe Dom. sv. Ane čija je jedina osnivačica Barbara Antolić Vupora koja obavlja i funkciju ravnateljice ustanove.

Uvidom u podatke obrtnog registra utvrđeno je da je pod MBO 91262666 upisan obrt Dom sv. Ana – njega tijela, Barbara Antolić Vupora.

Iz zahtjeva za mišljenjem proizlazi da je Barbara Antolić Vupora vlasnica obrta Dom sv. Ane, kao i osnivačica ustanove ustanova Dom za starije i nemoćne osobe Dom sv. Ane, gdje je istodobno i zaposlena, te da ista ustanova obavlja netržišnu djelatnost iz područja socijalne skrbi. Navedene pravne osobe nalaze se u poslovnom odnosu, jer udruga iznajmljuje poslovni prostor ustanovi u kojem se obavlja djelatnost smještaja korisnika.

U tom dijelu zahtjeva za mišljenjem radi se o pravnom odnosu između dvije pravne osobe koje imaju istog osnivača, osobu izabranu na dužnost zastupnice u Hrvatskom saboru. Ugovorne strane mogu slobodno uređivati taj obvezno-pravni odnos te se na njega ne primjenjuju odredbe ZSSI-a, a Barbara Antolić Vupora se pod opisanim okolnostima, kada su dva poslovna subjekta čiji je dužnosnica vlasnik odnosno osnivač u poslovnom odnosu, ne nalazi u sukobu interesa u smislu ZSSI-a.

Nadalje, Barbaru Antolić Vuporu nakon stupanja na izabranu dužnost započinju obvezivati odredbe ZSSI-a koje propisuju određene zabrane i ograničenja. Sukladno navedenim zakonskim odredbama, Barbara Antolić Vupora može i nadalje nakon stupanja na dužnost biti vlasnica obrta i osnivačica ustanove.

Međutim, dužnosnik iz članka 3. ZSSI-a ne može u smislu članka 14. stavka 1. ZSSI-a za vrijeme obnašanja dužnosti kao niti u razdoblju od 12 mjeseci od prestanka obnašanja dužnosti u smislu članka 20. stavka 3. ZSSI-a obavljati poslove upravljanja u poslovnom subjektu, pa stoga u razdoblju obnašanja dužnosti zastupnice u Hrvatskom saboru Barbara Antolić Vupora te u razdoblju od 12 mjeseci od prestanka obnašanja iste dužnosti ne može obavljati poslove upravljanja obrtom u svom vlasništvu, slijedom čega se dužnosnicu upućuje da poslove upravljanja obrtom prenese na poslovođu.

Člankom 16. st. 1 propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika. Povjerenstvo napominje kako ZSSI navedenu situaciju proisuje u slučaju kad se radi o trgovačkim društvu u kojem dužnosnik ima udio u vlasništvu. Uzimajući u obzir i da se u konkretnom slučaju radi o ustanovi, a dužnosnica više ne vrši upravljačka prava u navedenoj ustanovi u kojoj je obnašala funkciju ravnateljice, nije dužna postupati prema članku 16. st.1. ZSSI-a.

Člankom 17. st.1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Iako sklapanje ugovora o smještaju predstavlja poslovni odnos, u konkretnom slučaju ne primjenjuje se odredba članka 17. st.1. ZSSI-a, budući da se zabrana stupanja u poslovni odnos s tijelom javne vlasti odnosi samo na ono tijelo u kojem dužnosnik/ca obnaša dužnost, a ugovori o pružanju usluge smještaja sklapaju se s nadležnim ministarstvom, odnosno centrom za socijalnu skrb. Slijedom navedenog, na navedeni poslovni odnos ne primjenjuje se zabrana iz članka 17. st.1. ZSSI-a.

Slijedom navedenog Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Barbara Antolić Vupora, putem elektroničke pošte
2. Objava na internetskoj stranici Povjerenstva
3. Pismohrana